b'\n_START_ARTICLE_\nPokora\n_START_PARAGRAPH_\nPok\xc3\xb3ra je dejanje, ki ga opravi gre\xc5\xa1nik, kadar \xc5\xbeeli pokazati svoj iskreni namen, da ne bo ve\xc4\x8d gre\xc5\xa1il. Pokora lahko vklju\xc4\x8duje tudi popravljanje \xc5\xa1kode nastale zaradi greha, vendar ne samo to. Najpogosteje pojem pokora povezujemo s kr\xc5\xa1\xc4\x8danskim zakramentom spovedi (ki se zato imenuje tudi zakrament pokore), lahko pa govorimo tudi o pokori v \xc5\xa1ir\xc5\xa1em smislu.\n_START_SECTION_\nPokora pri spovedi\n_START_PARAGRAPH_\nPokora je tretji sestavni del zakramenta spovedi (prvi del je kesanje, drugi del pa izpovedovanje grehov spovedniku). V dana\xc5\xa1njem \xc4\x8dasu je obi\xc4\x8dajno, da skesani gre\xc5\xa1nik za pokoro zmoli dolo\xc4\x8deno \xc5\xa1tevilo standardnih molitev (o\xc4\x8dena\xc5\xa1, zdravamarija, ro\xc5\xbeni venec, ipd). V dana\xc5\xa1njem \xc4\x8dasu so redke oblike pokore, ki vklju\xc4\x8dujejo telesno aktivnost skesanca: npr. spokorno romanje na dolo\xc4\x8deno romarsko pot. Za glavni namen pokore v dana\xc5\xa1njem \xc4\x8dasu velja ponovno zbli\xc5\xbeanje skesanca z Bogom._NEWLINE_V fevdalnem obdobju so bile obi\xc4\x8dajne pokore, ki so vklju\xc4\x8devale zelo naporne telesne aktivnosti (npr. romanje pe\xc5\xa1 iz Zahodne Evrope v Jeruzalem) in strogo telesno kaznovanje - no\xc5\xa1enje spokornega pasu (cilicija), bi\xc4\x8danje, sramotenje, ipd. V tistem \xc4\x8dasu je bila  spoved in pokora pogosto javna. Danes spoved in pokora potekata v tajnosti.\n_START_SECTION_\nSpokorni\xc5\xa1tvo\n_START_PARAGRAPH_\nV nekaterih kr\xc5\xa1\xc4\x8danskih de\xc5\xbeelah je \xc5\xa1e danes precej v navadi, da se gre\xc5\xa1nik, ki se \xc5\xbeeli o\xc4\x8distiti grehov, odlo\xc4\x8di za javno dejanje spokorni\xc5\xa1tva. Pri tem ne gre za pokoro predpisano pri spovedi, pa\xc4\x8d pa za dejanja, za katera se spokornik sam odlo\xc4\x8di. Po navadi gre za dobrodelnost in pomo\xc4\x8d soljudem. _NEWLINE_V nekaterih de\xc5\xbeelah (npr v Mehiki in na Filipinih) je v navadi, da se spokorniki sami javno bi\xc4\x8dajo ali pa se dajo kri\xc5\xbeati (glej Easter crucifixions again).\n_START_SECTION_\nSpokorno bogoslu\xc5\xbeje\n_START_PARAGRAPH_\nSpokorno bogoslu\xc5\xbeje je bogoslu\xc5\xbeni obred namenjen skupini vernikov, ki se ob Bo\xc5\xbeji besedi, molitvi in pridigi spomnijo svojih grehov in jih ob\xc5\xbealujejo (pri tem ni treba, da bi grehe tudi glasno izpovedali). V nekaterih kr\xc5\xa1\xc4\x8danskih skupnostih spokorno bogoslu\xc5\xbeje samo po sebi \xc5\xbee \xc5\xa1teje za zakrament, ve\xc4\x8dina kr\xc5\xa1\xc4\x8danskih Cerkva pa zahteva tudi osebno spoved.'